LidanRubinov/Halacha-QA huggingface dataset:
שאלה: הצילו!!!: אני תלמיד הישיבה התיכונית לאומנויות ולמדעים בר אילן תל אביב. כבר הרבה זמן מנקר בי הרצון לעבור מסגרת לימודים. השאיפה שלי היא ללימוד תורה. ניסינו בתחילחת השנה הזו לעבור ישיבה, והלכתי ללמוד בישיבה החרדית נהרדעא. אך, הורי החליטו שהדבר לא מתאים וחזרתי למקום הנוכחי. אני מרגיש שאני מבזבז זמן יקר. ז"א יש לי עכשיו שנים בלי דאגות ואני יכול ללמוד תורה. אני מודע לעובדה שצריך ללמוד גם מקצוע. אך, אני יוצא מנקודת הנחה שהדבר יתאפשר גם ללא לימודי חול במשך 5 שעות ביום, כל יום. אני באמת רוצה (אפשר לומר משתוקק) לחיים אחרים. אני רואה את חברי, ואני אומר- אני לא רוצה להיות ככה. אני רואה אנשים בבית הכנסת שבו אני מתפלל (בית כנסת שכונתי במודיעין) ואומר לעצמי- אני לא רוצה להיות ככה. אני שואף ליותר, אני שואף לידיעת התורה. אם אפשר בבקשה עזרה מהרב. רבה, וחג שמח!
תשובה: לך יקירי. מאוד מאוד הבנתי אותך. אין ספק שהרצון שלך להוסיף בלימוד תורה הוא רצון מאוד טוב ובריא. ואני מברך אותך שתזכה באמת שכל החיים שלך יהיו מתוך עמל של תורה, ומתוך גילוי האור הגדול שבכל הלכה, שבכל סוגיא, שבכל דבר ודבר שבתורה. לפעמים אדם רוצה המון דברים גדולים, אבל באופן המעשי הדבר לא מתאפשר. הדבר עלול לגרום לו להרגיש גרוע, ולפעמים אפילו לייאש, ואז צריך להתחזק בבטחון בה', ולדעת, שה' הוא זה שמתכנן את העולם, והוא זה שנתן בנו את הכוחות האלו הנפלאים הקיימים בנו, והוא זה שהוליד אותנו להורים האלו שלנו, ושיש לו תכניות מאיתנו. לכל אחד יש רצונות, אבל לא תמיד האדם יודע מה המסלול שהוא צריך לעבור כדי שהוא באמת יצליח לממש את היעוד של ה' ממנו. לפעמים נראה לאדם שאם הוא ילך בדרך אחרת יהיה לו יותר טוב, אבל הוא לא יודע לראות שה' תכנן לו דרך אחרת, כדי להשיג דברים שיהיו חשובים לו לחיים. כשאדם רואה שכל הנסיון שלו לשנות ולהשיג דברים שהוא רוצה, לא מצליחים, ושהמציאות לא מאפשרת לו לעשות מה שליבו חפץ, חשוב מאוד להתמלא בבטחון בה', לבטוח שאבא שלו שבשמים, יודע באמת מה טוב לו, ואם הדבר לא מתאפשר, כנראה שמה שנראה לו בעיניים האנושיות פשוט יותר טוב לו ממה שהיה נדמה לו שדברים אחרים יהיו לו טובים. כן עכשיו הוא לא מסוגל לראות למה מה שהוא עושה זה הטוב ביותר בשבילו, אבל לאחר זמן בדרך כלל הדברים יתבררו לו. גם אני עברתי תהליך דומה, גם אני רציתי לעבור מהישיבה התיכונית שלמדתי בה, רציתי ללכת ללמוד תורה, בלי ללמוד לימודי חול, וההורים שלי התנגדו, ולאחר שנים, כיום, אני רואה כמה חשוב שהלכתי לפי מה שההורים שלי דרשו ממני, וחייבו אותי. כן כיום אני רואה כמה הכלים האלו שקיבלתי, עוזרים לי כל כך להמון המון דברים. לכן, חשוב מאוד שאנו נלמד מהדברים האלו שצריך המון סבלנות, נרגיל את עצמנו לסבלנות ולבטחון בה', ועל ידי כך נזכה לא רק להיות יותר עובדי ה', אלא גם נזכה שכל מה שאנו עושים, בפרט בדברים שאין לנו בחירה בהם, באמת יהיו בשבילנו כלים טובים לדברים חשובים שנהיה צריכים לעשות לאחר מכן. בינתיים, כשאתה לא יכול לעבור לישיבה אחרת, המלצתי היא שתמצא שיעורי תורה במודיעין (שברוך ה' היא מלאה בתורה וברבנים צדיקים שתוכל ללמוד אצליהם) ותנסה לשלב בין הדברים. גם בתל אביב ישנם שיעורים נפלאים שתוכל לשמוע ולהתקדם מהם, נסה לראות אם תוכל לשלב, וגם אם לא היה שמח שאתה זוכה ללמוד במקום שמשלב לימוד תורה, ובעזרת ה' עוד תראה ישועה גדולה והצלחה רבה. בברכת והמון הצלחה הרב יצחק גרינבלט zahig1 gmail.com
שאלה: מס  פגישות בשבוע : אני נפגשת עם בחור כחודש וחצי, אבל אנו ממעטים להיפגש, משמע נפגשים רק פעם בשבוע. הוא לא גר בסביבה שלי אלא כשעה נסיעה ממקום מגוריי,וזה עניין שמפריע לי. עוד מעט זה מגיע לחודשיים של היכרות,אבל עם מאוד מעט פגישות. אני חושבת שהיכרות נעשת דרך המפגשים ואי אפשר להכיר טוב על סמך שעתיים בשבוע.אני מציינת זאת לאור העובדה שהוא מעוניין בקשר רציני ודיבר איתי על חתונה.הוא לא רוצה למשוך את הקשר יותר משלושה חודשים כיוון שאנו שומרים נגיעה ב"ה.ויש עוד עניין שברצוני להבין יש לבן זוגי רב שאיתו הוא מתייעץ גם בענייני זוגיות והוא המליץ לו להמעיט בפגישות בעיקר בגלל עניין שמירת הנגיעה,אני מסכימה עם זה, אך לדעתי להיפגש פעמיים בשבוע במקומות ציבוריים זה לא בעיתי. והסברתי לו את העניין ואמרתי שזה מפריע לי שאנחנו לא נפגשים מספיק כדי להכיר טוב יותר ועל סמך זה אפשר להתקדם ולהחליט אם אנו מתאימים או לא.בכל זאת זו החלטה לכל החיים.אך הוא ממשיך לבוא פעם בשבוע,אשמח לדעת מה עליי לעשות? והאם זה מוצדק שהוא מקשיב לרב שלו,ולא מכבד את דעתי בנושא?
תשובה: : חלק מהברור שבינכם נוגע לרצונות שלכם וכיצד פוטרים מחלוקות. גם הנושא של הכנסת הרב הוא נושא שעליכם לברר כיצד תנהגו להבא. עתה הוא עדיין לא בן זוגך ומובן שהוא יכול להחליט לשאול עצות מרבו. אולם עליכם לברר מה יהיה צורת ההתנהלות לאחר נישואין. האם יתחשבו בדעתך או הוא יהיה אוטונומי להחליט על שניכם. זה לא משנה מה דעתי. חשוב יותר שאתם תבררו בינכם את הענין. עמדתך היא לגיטימית. אולם אתם צריכם לברר לעצמכם כיצד תתנהלו בקבלת החלטות בחיים. אנילא מוטרד מקומית מכך שלא מקבל את דעתך בענין מספר הפגישות. השאלה היא איזה דגם יהיה בעתיד בדו-שיח ביניכם. בהצלחה.
שאלה: מיני   עשבי  עצי בשמים: ישבתי בסוכה ומשהו נתן לי לברך את כל אחד ברכות. איך יודעים מה מיני בשמים עצבי עצי בשמים להבחין בין סוגים השונים ומתי מברכים אותם ואם צריך את כל שלוש הסוגים לברכה או מספיק סוג אחד?
תשובה: עצי מברכים על מה שהגזע והענפים נשארים ומצמיחים עלים חדשים, כמו ורד. עשבי מברכים על מה שצומח מחדש ולא על הגזע הישן, כמו נרקיס. ומיני מברכים על תרכובת או על דבר לא ידוע. ואין חובה לברך על כולם.
שאלה: יעלה ויבוא לנשים: לרב אישה המתפללת שחרית כל יום ובחול המועד שכחה לומר יעלה ויבוא, האם צריכה לחזור על שמונה עשרה?
תשובה: היא צריכה לחזור
שאלה: רישום ברבנות: לפני זמן מה פנתה אלי בחורה חילונית וסיפרה שאדם מסויים הציע נישואין לחברתה עם טבעת, בצחוק. אמרתי לה שזה חמור מאד וכנראה שהם נשואים כי היו שם עדים. אותה בחורה סיפרה לי את זה באוטובוס כי ראתה שאני דתי ורצתה לברר על כך, ואמרתי לה שתברר אצל רב העיר שלה. אומנם זה לא רלונטי אבל אשמח לדעת כמה דברים ששאלה. שאלה ראשונה: האם בטוח שהם נשואים או שיש צדדים להקל, שאולי הטבעת לא שלו וכו. ומדוע בכלל צריך את הרבנות הראשית לצורכי רישום, אם היו שם 2 עדים וזה טבעת שלו אז הם נשואים כדת וכדין, אולי בלי כתובה ובלי החומרות, אבל הנישואין תקפים. אותה בחורה הגיעה למסקנה שהרבנים כנראה עושים את זה בשביל הכסף. ובכלל, האם ראוי לקחת כ"כ הרבה כסף על הרישום?
תשובה: נתינת טבעת ששיכת לאיש לאשה לשם קדושין פועל מציאות בה האשה מקודשת לאיש, אם כוונת שניהם לקדושין, ושיהיו שם שני עדים כשרים  שומרי תורה ומצוות  שרואים את המעשה, ישנם עוד תנאים שלא נפרט כאן, אם התנאים לא מתקיימים אין קדושין, בכל מקרה יש להתייעץ עם רב גדול שיתבונן בפרטי המקרה, כיוון שזה נושא מאוד חמור. כבר בזמן האמוראים קבעו ש"כל שאינו יודע בטיב גיטין וקדושין לא יהא לו עסק עמהן. וקשין לעולם יותר מדור המבול"  קדושין יג  ובשו"ת כנ"י כתב שיש תקנה מרבני צרפת בימי ר"ת שגזרו שלא יסדר שום אדם קדושין חוץ מרב או פוסק של העיר  עין בפ"ת אבה"ע סימן מט ס"ק ב  יש צורך בגוף מסודר ומורשה שינהל את מערך הנישואים כיוון שזה נושא חמור, שיש לו השלכות מרחיקות לכת: מצד אחד יחוס נכון ומאידך ח"ו פסולים וממזרים, ישנם זוגות שרוצים להנשא ואינם מודעים לזה שאחד מהם כבר נשוי, חשוב לוודא שהזוג נישא כראוי כדי למנוע סבוכים בהמשך ובנוסף יש מקרים שאסור לבני הזוג להנשא זה לזו וזה נודע בזכות הרבנות. ככל שהפעולה שאנו פועלים יותר גדולה, כך היא מורכבת ומצריכה תכנון יותר מדוקדק, כך זה בעולם החול ועוד יותר בעולם הרוחני שלנו, בנית הקשר בין בני זוג הוא משמועתי כל כך שהוא משנה ברגע אחד את המעמד של בני הזוג מרווקים לנשואים זה לזו, וזה מצריך דיוק בקנין הקדושין, בכתובה, ובקניני הנשואין, ולנ"ל יש צורך ברב בקי ומורשה. ודאי שהרבנים אינם עושים זאת בשביל הכסף, הם מקבלים משכורת כמו כל בעל תפקיד אחר, הם עוסקים במלאכה קדושה של שימור יחוס ישראל בטהרתו, והכסף שאנו משלמים אינו משתלשל לכיסם אלא נכנס למשרדי הממשלה שמתקצבים את המערך הכל כך חשוב הזה. הת עבור הסדרת הנשואים אינו רב יותר ממיני אגרות שונים בארץ ולכן איני מבין את התלונה, בכל אופן סכום הת אינו נקבע על ידי הרבנים. הרב מרדכי גרוס
שאלה: איסור ריבית באיחור משכורת: אני ר"מ שנה רביעית במשרד החינוך ושלישית ברשת אמי"ת (המשרה שלי מורכבת משני תלושים, עובד במקום אחד - ישיבה תיכונית). במשכורת האחרונה קיבלתי כ80 ממשרתי ממשרד החינוך במקום 100 ומרשת x כלום ( לא נקלט ), עקב כך ובצרוף העובדה שאנחנו אחרי חופש גדול של קיטנות וחודש של חגים, נקלענו לראשונה בחיינו למינוס. (ברגע ידיעתי את העובדות עדכנתי את כל הגורמים בדבר) שאלותי: (ההנחה היא שמינוס בבנק הוא איסור ריבית, וכך אני נוהג כל חיי לא להיות במינוס) א. האם ביצירת מסגרת אשראי בבנק אני משנה משהו מבחינה הלכתית? האם עדיך ללוות ממשהו (משפחה או חברים) כסף עד שמשכורתי תשולם? ב. האם האחריות היא עלי או שמא אני רואה את משרד החינוך ורשת x כבעלי חוב והאחריות האיסורית כמו הממונית עליהן? ג. כלעיל בסעיף ב לא ביחס לרשת אלא לראש הישיבה? ד. האם למנהל או ראש הישיבה ישנה אחריות כלכלית כלפי ברמה האישית או שטענת בירוקרטיה היא טענה לגיטימית (יצוין שישנן ישיבות אחרות תחת אותה בעלות שם כל המורים קיבלו משכורות שלמות). סעיף זה כרגע הינו ברמה העיונית, איני מתכוון לתבוע אותם אלא להבין. ה. באם המצב יימשך מה הפתרון המועדף למצבי לדעת הרב? בברכת מועדים לשמחה
תשובה: אין לקחת אשראי ברבית אלא למטרות כלכליות. יש אומרים, שמזונות לשם המשך עבודתך בהוראה הם מטרה כלכלית. כעצה טובה - קח גמ"ח ולא אשראי בנקאי. האחריות עלהריבית היא עליך, למרות שגם אחרים אשמים בכך. בלי לראות את חוזה העסקתך אין לדעת מי האחראי למחדל. אם הבעיה לא תיפתר תוכל לפנות לדין תורה.
שאלה: נישואי כהן לנכדת גוי: האם לכהן מותרת לשם נישואים אישה שהסבא שלה מצד האם אינו יהודי?
תשובה: כיון שההורים יהודים כשרים, הבת מותרת לכהן. הרב מיכאל יומטוביאן
שאלה: לצפות בסרטים בשבת: לכבוד הרב, בחודשיים האחרונים אני מנהלת שיח עם נער לא שומר תורה ומצוות שמחפש תשובות לשאלות, החל משאלות בענייני אמונה וכלה בשאלות הלכתיות. רציתי להביא בפני כבוד הרב שאלה שנשאלתי, ולא ידעתילהשיב עליה תשובה מפורטת וענינית: הייתי רוצה לשאול אותך שאלה שעלתה לויכוח עם חבר שלי כשדנו איך נעביר את הצום: הוא אמר שהוא ידליק DVD וישים שם כמה סרטים לפני כניסת הצום, ואין בזה שום עבירה. הגיוני, למרות שאף אחד לא עושה את זה. והגיוני לא לעשות את זה כי אנחנו צריכים להתנתק מהעולם החומרי. אם כך- אז למה אפשר להדליק מבעוד מועד מזגן, נורה או מעלית (ופלטה בשבת) עבור הנוחיות שלנו? זה לא נחשב לגשמי? מילא נורה שזה התחליף לאש שבה השתמשו כל אבות אבותינו מאז ומתמיד, אבל גם אם היה להם חם או לא נוח קצת אז הם סבלו. הסבר בריאותי כלשהו? ואם אסור להתחבר לשום דבר חומרי ביום הזה, מה ההבדל בין קריאת ספרים, שינה לצפייה בסרטים? ולשחק קלפים שחמט מותר? אשמח לקבלת תשובה!
תשובה: אין לך דבר הפוגם יותר באוירת השבת כמו צפיה בסרטים. הדבר חמור יותר מספרים ומשחקים כי יש חשש להפעלת המכשיר בשבת, וכן יש כאן פתח ומראית עין להפעלת טלויזיה.
שאלה: תוכנה לעריכת וידאו: לרב הסתכלתי באתר הזה עכשיו על השאלה שרציתי לשאול אבל ראיתי כמה תשובות (הסותרות אחת את השניה) בנוגע לשאלה שלי אז רציתי לשאול בעצמי.וגם יש לי שאלה שלא מצאתי תשובה עליה. אוקיי השאלה הראשונה היא: האם מותר להוריד תוכנה פרוצה לעריכת וידאו למען עריכת צילומים של ושל חברים ולא למטרות מיסחריות? אלא רק לשים באתר יוטיוב או להראות לאנשים כדי שאני אקבל ביקורת ואדע איך להשתפר? מכיוון שעד עכשיו אני משתמש בתוכנה דמו ולפעמים התוכנה היא רק ל30 יום וכל תוכנה כזאת יקרה מאוד. אוקיי לשאלה הבאה: האם מותר להסתכל באתר "יוטיוב" על סרטונים שילדים אנשים אחרים עשו (צנועים כמובן) עם תוכנה לעריכת וידאו? ואני לא יודע אם הם קנו או הורידו דמו או שהורידו פרוץ. ומצטער על הטרחה. חג שמח! דרך אגב אני ראיתי שאתה היתרת אז שאלתי אותך אבל לא שאני מפקפק בך חס וחלילה אני פשוט רוצה לדעת אם אתה בטוח שזה נכון. :)
תשובה: אין להוריד תוכנה פרוצה ולהשתמש בה אף שלא למטרות מסחריות. מותר לצפות (בחינם) בסרטונים שנעשו על ידי אחרים אף אם הם השתמשו שלא כדין בתוכנות לעריכת סרטונים.
שאלה: יהדות האתיופים: מובא בשו"ת הרדב"ז שהם ספק יהודים. אם נניח שהם יהודים מאז ומעולם עולה שאלה: 1. הבנתי שיש להם בעיה ביוחסין משום עקב חשש ממזרות הנובע מתקפות הקידושין ואי תקיפות הגירושים. כדי לענות לשאלות שלי צריך גם להכיר את מנהגיהם וגם לדעת הלכות קידושין וגירושין לעומק. האם יש משהו בקידושיהן ובגירושיהן שבאמת מעכב את הקידושין גירושין? לכאורה הטענה שהם סוג של קראים שלא מרצון, לא באמת מספיקה כדי לקבוע שהם לא הצליחו לדייק מתוך הפסוקים ליצור "גט בלי כשרות מהודרת" או להפך יכול להיות שאפילו שקידושיהן מעולם לא חלו. אם נניח שהם גויים עולה השאלה הבאה: 2. ישנם מבוגרים שעלו לארץ עברו גיור והולידו ילדים. לכאורה הילד לא צריך לעבור גיור. אך הבנתי שגם היום המבוגרים "מקפידים" על השחיטה שלהם ויכולים להיות עוד דברים שאיני יודע. האם אין בזה משום חוסר חלות גרות עקב אי קבלה אמיתית של כל המצוות? 3. האם גם היום הרבנות דורשת מכל אתיופי (שהוריו לא עברו גיור) לעבור גיור לחומרה לפני נישואין?
תשובה: פנה לרבנות הראשית.
שאלה: התקנת דיסק מס  פעמים: ברשותי דיסק (מקורי) של משחק מסוים של חברה מפורסמת. גיליתי שלאחר ההתקנה, ניתן לשחק במשחק גם כשהדיסק לא במחשב. האם מותר אם כך להתקין את הדיסק על כמה מחשבים, כך ששניים יוכלו לשחק במשחק באותו זמן?
תשובה: לא, משום שהחברה מוכרת רק זכות שימוש אחת ולא שתיים. ניתן לצפות באתר בשיעור וידאו בנושא "זכויות יוצרים בעידן האינטרנט", ובסופו ביארתי בפירוט את התשובה לשאלה הזו. הרב ניר אביב
שאלה: יעלה ויבוא בתפילה: אם שכחתי לומר יעלה ויבוא. ונזכרתי אחרי מודים. אך חזרתי ליעלה ויבוא דווקא ולא ל"רצה". האם זה לא נחשב לתפילה וצריך לחזור להתפלל?
תשובה: זה לא נחשב כטעות ואין צריך לחזור ולהתפלל.
שאלה: בשר וחלב על שולחן: אם אכלתי על על מפה בשולחן מאכלי חלב, האם מותר לאכול אחר כך על המפה מאכלי בשר? וכן מאכלי בשר ואחר כך חלב! ואם לא שטיפה במטלית תעזור?
תשובה: אין לאכול על אותה מפה מאכלי חלב ובשר בזה אחר זה. גם שטיפה אינה מתירה לכתחילה את השימוש השני.
שאלה: גלעד שליט - הסתכלות שונה: ראיתי התיחסות של הרב זלמן בנושא בו הוא כותב שבשום פנים אין לשחרר מחבלים בשביל שחרורו של גלעד שליט, רציתי לשאול באותו הקשר 2 שאלות: 1. ההלכה שאומרת ש"אין פודים את השבויים אלא כדי שוביין" מדברת במקרה שאין פיקוח נפש לשבוי, ואילו אם יש פיקוח נפש משתמע שיש לפדות במחיר גבוה משוויין ולכאורה גם ע"י עבירה של שחרור מחבלים. 2. האם גם בדיעבד שכבר נחתמה העסקה יש להצטער עליה, ומה לגבי הקידוש ה שנוצר ע"י השוואה של 1200 מחבלים לנפש יהודית אחת - האם אין לשמוח עליה כשלעצמה?
תשובה: כאשר באים לשקול שאלה כבדה זו, צריך לבחון את כל התוצאות העלולות להיות מההסכם. האם המחבלים לא ישובו לסורם ויפגעו ח"ו בנפשות רבות כפי שעשו המחבלים ששוחררו בפעם הקודמת. האם השחרור לא יחזק את הטרור, שכן אין לחשוש מעונש ארוך כי הם ישוחררו בהסכם הבא. האם שחרור של המחבלים בעסקה הזו לא ימריץ את המחבלים לתפוס עוד שבויים. כאשר בוחנים את כל הצדדים ברור לפי דעתי כי עסקה כזו אסור לעשות. לא התייחסתי לזה שמוסר הישר מחייב שרוצחים יענשו. "ולנפש לא יכופר כי אם בדם שופכו". ואם לא מענישים את הרוצח מטמאים את הארץ. וזה מזיק מאד.
שאלה: האם לאבל מותר לישון אצל אדם שלא אבל: סבתי מצד אבי נפטרה ומאחר ואבי אינו יכול לישון אצלה, הוא נכה וביתה ממוקם בקומה שלישית, יתרה מכך משפחתה (אחיה ואחיותיה) אינם יושבים שבעה שם לכן הוחלט לקיים את השבעה באוהל צמוד לבניין, האם לאבי מותר ללכת לישון אצל אדם לא אבל בזמן השבעה? (דודי מצד אימי לדוגמא) שגר צמוד לאזור הישיבה?
תשובה: לכתחילה אין לאבל לצאת מהבית בו יושבים שבעה. אולם אם אין שם מקום לישון, הוא יכול ללכת לבית אחר לישון ולחזור בבוקר למקום השבעה. מותר לו לישון גם בבית שאין שם אבלים. המקום ינחם אתכם, הרב בנימין במברגר
שאלה: פלאפון ליולדת בשבת המשך: אשמח להבין את דעת כת"ר שליט"א, מדוע מותר לקחת פלאפון בתוך תיק בשבת, הרי לכאורה בסיס לדבר האסור והמותר הוא רק בדיעבד וכן מדוע אין כאן הכנה מקודש לחול? השאלה נשאלה בהמשך לשאלה "פלאפון ליולדת בשבת"
תשובה: זו שעת הדחק. ההכנה צריכה להיעשות ביום חול.
שאלה: כשרות משקאות חריפים: יש לי בבית פינה קולדה תוצרת הארץ אין לה תעודת כשרות אבל הרבה אנשים אמרו לי שהיא כשרה. אני עדין לא יודעת אם לשתות אותה או לא, או אם היא כשרה או לא?
תשובה: וברכת ד' מכיוון שמשקה זה הוא תערובת משקים, על כן אין לשתותו ללא כשרות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: שימוש בתוכנה לסטודנטים: קניתי אופיס דרך המבצע של הסטודנטים בהנחה באמצעות אחותי הסטודנטית. השימוש שלי בתוכנה הוא בעיקר לצורך השלמת תעודת בגרות אך איני סטודנט רשום בשום מקום כרגע. בתנאי השימוש של התוכנה כתוב שכדי להשתמש במהדורה אקדמית עליך להיות "משתמש מורשה לצרכי חינוך" ואם אינך יודע אם אתה כזה אז תפנה לנציגות של החברה בישראל. התקשרתי לתמיכה והצגתי להם את הסיפור ושאלתי אם אני יכול להתשמש בתוכנה. הנציגה אמרה לי להמתין שניה ושמה אותי על המתנה, אחרי כן חזרה אלי ואמרה שאם יש לי את המוצר המקורי עם הקוד והכל זה ר, והוסיפה שהם לא מבקשים מס סטודנט כאשר מתקשים לתמיכה או משהו. ידוע לי שלא רק סטודנטים רשאים לקנות את התוכנה אלא גם תלמידים ועוד. האם אני יכול להתשמש בתוכנה ששימושי העיקרי בה הוא לצורך השלמת תעודת בגרות וב"ה אהיה גם סטודנט בקרוב.
תשובה: אם נציגה של החברה אמרה לך שאתה רשאי להשתמש בתוכנה, אין מניעה מלהשתמש בה. הנציגה היא המוסמכת מטעם החברה, וכל שכן לפי דבריך שביררה את הדבר עם הממונים עליה. מה עוד, שהדבר הגיוני ומסתבר מצד עצמו שהרי אין הבדל בין סטודנט אקדמי לתלמיד תיכון כל עוד שאינו עושה שימוש מסחרי בתוכנה. הרב ניר אביב
שאלה: אירוח ו בית: אני מארח אח חורג שבעבר גדלנו יחד והוא משותק על כסא גלגלים וחודש עמו הקשר אחרי כ20 שנה שהיה במוסד. אני מבקש לארחו ואילו אשתי נות ביתי לא מסתדרת עם מנהגים קצת משונים ואין לו מספיק טקט והיא מסרבת באופן מוחלט לארחו לשבת או לחג. הוא גר כבודד בבית בי-ם ואין יותר מידי משפחות שיארחוהו. האם שייך ל"הפציר ולשכנע את אשתי לארחו או לרדת מזה ולשמור על בית רגוע? שלמה
תשובה: הבית הוא של האשה, והיא צריכה להרגיש פה טוב. אתה מחוייב בטובתה ולא שייך לגמול חסד למישהו אחר על חשבונה. רק אם היא תסכים יש על מה לדבר.
שאלה: יוסף וממשלת ישראל: בזוהר בראשית לפרשת לך לך נאמר שיוסף קורא לאחיו גשו אלי ומחדש להם שהוא זכה למלכות מפני ששמר על הברית וגם לא התחתן עם גויה. האם זה נכון גם למלכות-לממשלה של זמננו, שמי שרוצה להצליח במלכות ישראל היום צריך לשמור ברית? ואיך יש לנהוג בימינו כדי להצליח להיות בממשלה של ישראל וגם לשמור ברית?
תשובה: שמירת הברית מסייעת להתעוררות סגולת ישראל וקדושת התורה, ישראל נקראו בני מלכים וזכות התורה מביאה למה שנאמר בי מלכים ימלוכו. יש להישמר מכל משמר בענייני צניעות שמירת העיניים ושמירת הפה והאזניים וממילא המחשבה שלא לעסוק בענייני פריצות ולהתרחק מחברת נשים ככל האפשר מלבד צורך גדול והכרחי עפ"י התורה.
שאלה: יוסף ומשיח בן יוסף: האם העובדה שמשיח בן יוסף מקדים למשיח בן דוד זה אומר שמציאות זמננו השלטון הוא בגדר משיח בן יוסף? והאם זה אומר שמכיון שאמרו שהוא יהרג, יש להתיחס לשלטון ימינו בביטול ולשבת מן הצד ולחכות למשיח בן דוד?
תשובה: איננו יודעים אם היום זה משיח בן יוסף, כי יתכן ומדובר באדם גדול בתורה ובצדקות. ובכל אופן אין לזלזל בממשלה יהודית אלא להשתדל לשכלל אותה לטובה עד כמה שאפשר.
שאלה: כתב סירוב - דחוף מאוד: שכן שלנו תבע אותנו בבית משפט על בניה לא חוקית בחצר. הוא אדם דתי לכאורה ורצינו לדעת האם אפשר לחייב אותו להפסיק את המהלך בבית המשפט ולבוא להתדיין איתנו בדין תורה. בנוסף נאלצנו לשכור עורך דין להגנה בבית המשפט, האם אנו זכאים לפיצוי על שכר הטירחה? הרי בבית דין לא היינו שוכרים אותו. אם הוא לא יסכים לבוא לדין תורה האם אפשר להוציא כתב סירוב מטעם בית דין ולפרסם אותו בשכונה?
תשובה: : ניתן לגשת לבית דין תורני ולתבוע אותו שם. אם יסרב לבוא לשום בית דין רבני  זכותו לבחור את בית הדין הרבני  ניתן לכתוב כתב סרוב. בנוגע לפרסום יש לפעול כפי מה שיורה בית הדין הרבני. בנוגע להחזר הוצאות טירחת עו"ד, יש מקום לחייב על הוצאה זו אולם בית דין צריך להחליט על כך.
שאלה: גילוח במכונה ולא בסכין: למה אסור להתגלח עם סכין גילוח ועם מכונה כן, הרי שתיהם עשויים ממתכת ובכלל כשאני מתגלח עם מכונה היא מתחממת וגורמת לגירויים?
תשובה: המקור לאיסור גילוח בסכין הוא מתורה: "ולא תשחית את פאת זקנך" (ויקרא יט, כז). המשנה במסכת מכות (פרק שלישי) כותבת שאיסור השחתת הזקן הוא בתער. הגמרא (מכות כא, א) מסבירה איך הדין נלמד מהתורה: "ופאת זקנם לא יגלחו" (ויקרא כא, ה) - יכול אפילו במספריים אסור? תלמוד לומר: "ולא תשחית את פאת זקנך" (פסוק זה נאמר בישראל והפסוק הקודם בכהנים ולמדו חכמים בגזרה שווה להשוות את הדינים  ובמספריים אין השחתה - רש"י). אם האיסור הוא השחתה, אז אולי גם אסור במכשירים כמו פינצטה, שמשחיתים את השיער? תלמוד לומר: "לא יגלחו". יוצא שמשניהם לומדים שהאיסור הוא במכשיר שמגלח על ידי השחתת השיער וזהו תער.  עד כאן מהגמרא  הרמב"ם בהלכות עבודה זרה, פרק י"ב, הלכה ז, מביא שהטעם הוא משום שכך היה מנהג עובדי עבודה זרה, להשחית את זקנם, ורצה הקב"ה להרחיק אותנו מכל דבר של עבודה זרה. אולם הטור (יורה דעה, סימן קפ"א) כותב על דבריו, שאין אנו צריכים לחפש טעמים שלא כתובים בתורה אלא עלינו לקיים את מצוות הקב"ה כגזרות של מלך. ועייני גם בספר החינוך מצווה רנ"ב. התורה אסרה סכין ולא אסרה מספריים. מכונה שפועלת כמו סכין אסורה ושפועלת בדומה למספריים מותרת. ניתן להסביר את ההבדל, שעיקר התגלחת של הגויים היא בסכין ולכן ההבדל יותר מורגש בכך.
שאלה: סימן או נסיון: ברצוני לדעת האם משבר כלשהוא שעובר על אדם מסויים הוא בבחינת נסיון מה אם אנו מאמינים בו חזק שיסדר הכל לטובתינו או בבחינת סימן משמיים שהדבר הוא לעורר אותינו לצאת ממחשבותינו ולא לחשוב על הדבר שוב?
תשובה: : בדבר טוב וחיובי זה ניסיון. בדברי הרשות לפעמים סימן משמים להניח לכך ולחפש דרך אחרת.
שאלה: חישוב פדיון הבן: ב"ה נולד לנו בן בכור בתאריך כט אלול תשע"א בשעה 14:30. חישבתי את תאריך הפדיון ע"פ מרן : כט ימים יב שעות תשצג דקות שעה נוספת שבה העברנו את השעה אחורה. ויצא לי שהפדיון אמור להערך ביום שישי ל תשרי בשעה 16:44. האם זה נכון? ואם כן, האם מותר לעשות בשעה זאת?
תשובה: הפדיון צריך להיערך ביום שישי, אולם אפשר גם בבוקר.
שאלה: קבלה רוחנית לשיפור הראייה: יש לי בעיה בראיה כלומר אני לא רואה טוב. זה לא משהו שנולדתי איתו. פשוט הראיה שלי התקלקלה. ואני רוצה להשיב אותה. אחי אמר לי שאני צריכה לקחת על עצמי קבלה כולשהי וככה יהיו לי זכויות שבזכותן הראייה שלי תחזור. רציתי לדעת אם יש באמת סיכוי כזה?
תשובה: אינני בטוח שיש סיכוי אבל בוודאי טוב לקבל לא לראות מראות לא צנועים. ובוודאי זה יעזור להרבה דברים טובים.
שאלה: דין נוחר בסוכה: מה הדין אם יש 4 אנשים בסוכה ואחד נוחר בסוכה וזה מפריע לשאר ואומרים לו שהוא מפריע לישון, האם מותר לישון בבית? ושאומרים לו לישון בבית הוא אומר שהוא לא פטור מלישון בסוכה אלא אתם.
תשובה: שישן בביתו, כי דינו כמצטער ומצטער פטור מהסוכה.
שאלה: עצה לגבי השם "רותם": בע"ה אישתי אמורה ללדת בקרוב. בין השמות שאנו מתלבטים הינו השם רותם. שאלתי היא מבחינה קבלית, מה יותר ראוי "רותם" או "רתם"?
תשובה: עדיף עם האות ו'. ואולי כדאי לחשוב על שם אחר בעל משמעות טובה ומובנת.
שאלה: חגים לישראלי שמתגורר בחו"ל: אישתי ואני גרים בחוץ לארץ ב8 שנים האחרונות. שלושת ילדנו גרים בארץ. אנחנו מבקרים בארץ פעמיים בשנה, האם אנחנו צריכים לחגוג יומיים כמו היהודים שנולדו פה?
תשובה: האם בכל הרגלים אתם בארץ?
שאלה: תפילת שחרית לאישה: סליחה על הבורות אני בתחילת דרכי ומנסה להתפלל כל יום את תפילות הבוקר ושאלתי : כאישה שאינה מטופלת בילדים אני קוראת את ברכות השחר וברכות התורה,1. לפני קריאת שמע יש ברכות המסתיימות באל מלך נאמן, האם אני צריכה להגיד אותם, או ישר את קריאת שמע, ומיד לאחר מכן את תפילת העמידה,2.האם לפני תפילת העמידה יש ברכות שעל האישה להגיד.
תשובה: ב"ה שמחתי מאוד לקבל את שאלתך, לראות את הרצון העז שלך להתפלל, וגם אני גאה בך שלא התביישת לשאול ולברר. ממש חשוב לדעת להתגבר, שכך לימדו אותנו חכמנו זכרונם לברכה, שלא הביישן למד, ואם אדם לא שואל הוא לעולם לא ידע. למרות שקיצרת מעט במה שאת מתפללת, נראה לי שהתפילה שלך ממש ר, את אל מלך נאמן את גם כן אומרת, ואז עוברת לשמע ישראל. לפני תפילת העמידה לא מוסיפים עוד משהו, חוץ ממה שכתוב בסידור, לא גבר ולא אשה. ברשותך, ברצוני להציע לך משהו, שלדעתי יהיה לך טוב. באתר אנו משתדלים לעזור לאנשים בהתקדמותם הרוחנית, ואנו יודעים שעל אף שתשובה הלכתית עוזרת מאוד, יש עוד דרכים רבות שאפשר לעזור לאנשים, דרכים שמאוד מקדמות ולעמים אפילו פותחות כיוונים חדשים, פותחות דרכים רבות לעזור ולהתקדם. לכן אם תרצי את מוזמנת לפנות אלי אל האימייל שלי, ואשמח לקשר אותך למישהי שתוכל להדריך אותך בנושא התפילה, ובשאר הדברים. כיום יש המון נשים טובות ששמחות לעזור בכל הדברים האלו. לשם כך זקוק אני למעט פרטים עלייך, ולכן אבקש שתחזרי אל האימייל שלי, ותכתבי לי פרטים כדי שאוכל לקדם את הדברים. שתהיה לך המון המון הצלחה הרב יצחק גרינבלט zahig1 gmail.com
שאלה: משפט בשמיים!: בסרטון שראיתי ישנו איש שמספר על מוות קלינטי שלו והוא מתאר שהוא רואה את הספר של החיים שלו ואת המעשים הרעים והטובים שעשה בחיים שלו, ורואה את הסרט של כל החיים שלו, אבל הוא אומר שהדבר היחיד שאין שם זה שאין מי ששופט אותך ואתה צריך לשפוט את עצמך. והקדוש ברוך הוא שופט אחד ואחד כתוב איך זה שהוא אומר שהוא שופט את עצמו!?!? והאם לגויים יש גם משפט בשמיים ואיך זה הולך? האם זה כתוב איפשהו בתורה?
תשובה: ב"ה לך. ראיתי את הסרטון, ואכן לפעמים ישנם דברים שאנשים מסויימים מסריטים, שאמורים להשאיר על האדם רושם, וכל מיני דעות שנאמרות חודרות אל האדם. חשוב מאוד לדעת, שהעולם שאחר המוות הוא לא עולם גשמי אלא עולם רוחני. עולם זה קשור לעולם שבו אנו חיים, ובוודאי שבו יש משפט שאדם נידון בו על כל מה שהוא עשה בעולם הזה. יש בו גם בושה לאדם על הדברים שהוא עשה אותם בצינעה ויש בו גם אמת גדולה שיוצאת לאור. יחד עם זה, כל התאורים שאנשים אלו או אחרים תארו הם נסיון שלהם להמחיש לנו איזה שהוא מראה רוחני שהם חשו, ואין להם את הכלים להגדיר ולהסביר אותם. לכן ודאי שתאורים אלו לא נכונים, שהם משופעים בדמיון של האדם המספר, והם רחוקים מהאמת. הסיבה שהם קיימים היא כדי להרים אותנו מהמוגבלות שלנו ומהטבע החונק את האמונה הזו, ולתת לנו כח להאמין ולשאוף קדימה. ודאי שהם לא כפי שהם מתוארים בסרט, ודאי שיש בורא לעולם, ודאי שיש מנהיג, ושיש משפט שבו הקדוש ברוך הוא בכבודו ובעצמו מכריע את דינו של האדם. יחד עם זה גם התיאור שהוא מתאר, שכל החיים עוברים לפני האדם, ודאי נכון, שזה הדרך של המשפט. מקורות שונים יש בדבר, אך חשוב לדעת שהיהדות איננה מתבססת על סיפור זה או אחר, של אדם שמת, אלא מתבססת על התורה, על האמונה ועל ההבנה של השגחת ה' על העולם. ידידי, יש עוד המון מה להאריך, ואין ברצוני להכביד עליך, ולכן אשמח שנהיה בקשר דרך האימייל שלי, ואשתדל לעזור לך בכל מה שאוכל. הרב יצחק גרינבלט zahig1 gmail.com
שאלה: חרקים במזון קפוא: ראיתי תשובה של הרב עמיחי שהתייחסה למוצרי סנפורסט שהם כשרים בבירור אך לא מהדרין. רציתי לשאול, מה הסיבה שאי אפשר להגדיר אותם כמהדרין. האם ישנה מציאות שיהיו חרקים? אם כן, האם הם יהיו שלמים? וכן אם יהיה אחוז מסויים של חרקים בצורה שאינה נתנת לבדיקה- כיצד ניתן לגדיר זאת גם ככשרות רגילה?
תשובה: וברכת ד' חרקים אינם מתפוררים בהקפאה ולכן הם ישארו שלמים (מתים). ישנו אחוז מסויים של חרקים שמתירים לכשרות רגילה (חרק בכל 10 חבילות). בכשרות מהדרין הדבר לא מקובל, אלא שיהיה 0 חרקים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון